b'\n_START_ARTICLE_\nSeljavallalaug\n_START_PARAGRAPH_\nSeljavallalaug je bazen na prostem na ju\xc5\xbeni Islandiji. Zgrajen je bil leta 1923 in je najstarej\xc5\xa1i plavalni bazen na Islandiji. Nahaja se uob vzno\xc5\xbeju masiva Eyjafj\xc3\xb6ll okoli tri kilometre dale\xc4\x8d od islandske kro\xc5\xbene ceste, napajajo pa ga potoki, ki pritekajo po pobo\xc4\x8djih hribov, od katerih so nekateri geotermalno segreti.\n_START_SECTION_\nZgodovina\n_START_PARAGRAPH_\nPobudnik izgradnje je bil Bj\xc3\xb6rn J. Andr\xc3\xa9sson, ki je bil zadol\xc5\xbeen za pou\xc4\x8devanje \xc5\xa1porta in plavanja. S pomo\xc4\x8djo bli\xc5\xbenjih prebivalcev, ki so pri gradnji pomagali v zameno za brezpla\xc4\x8dne u\xc4\x8dne ure plavanja, je bil leta 1922 iz kamna in ru\xc5\xa1e napravljen prvi bazen, ki je v dol\xc5\xbeino meril 9 metrov in v \xc5\xa1irino 4 do 5 metrov. Leto kasneje je bil na njegovem mestu zgrajen dana\xc5\xa1nji bazen, ki je s treh strani zajezen z betonom, na \xc4\x8detrti pa oprt ob skalno steno._NEWLINE_Leta 1927 so bili uvedeni te\xc4\x8daji plavanja v tem bazenu kot del obveznega \xc5\xa1olskega programa. S svojimi 25 metri dol\xc5\xbeine in 10 metri \xc5\xa1irine je bil Seljavallalaug najve\xc4\x8dji plavalni bazen na Islandiji vse do leta 1936._NEWLINE_Seljavallalaug je bil z leti opu\xc5\xa1\xc4\x8den in nadomestil ga je sodobnej\xc5\xa1i bazen, zgrajen nekoliko bli\xc5\xbee glavni cesti. Leta 1998 so ga temeljito obnovili in danes je Seljavallalaug priljubljena turisti\xc4\x8dna zanimivost, v kateri se je mogo\xc4\x8de brezpla\xc4\x8dno in na lastno odgovornost tudi kopati. Bazen se \xc4\x8disti enkrat na leto._NEWLINE_Izbruh ognjenika Eyjafjallaj\xc3\xb6kull leta 2010 je bazen napolnil s pepelom. Poleti leta 2011 so ga prostovoljci o\xc4\x8distili z nakladalniki in bagri.'